ΓΡΑΠΤΗ ΕΡΩΤΗΣΗ P-1431/97 υποβολή: Allan Macartney (ARE) προς την Επιτροπή (16 Απριλίου 1997)

Θέμα: Κλείσιμο των εγκαταστάσεων Crosse and Blackwell στο Peterhead της Σκωτίας

Θα μπορούσε να επιβεβαιώσει η Επιτροπή εάν και κατά πόσο οι προβλέψεις του Κοινωνικού Χάρτη, ή κάποιας άλλης νομοθετικής πράξεως που ισχύει ή που έχει προγραμματισθεί, δίνουν στους εργαζόμενους τη δυνατότητα πρόσβασης στην οικονομική αιτιολόγηση που στηρίζει την απόφαση για το κλείσιμο μίας επιχείρησης και τη μεταφορά των δραστηριοτήτων της σε άλλες εγκαταστάσεις εντός της Ευρωπαϊκής Ενώσεως ή του Ευρωπαϊκού Οικονομικού Χώρου;

Απάντηση του κ.Flynn εξ ονόματος της Επιτροπής (29 Μαΐου 1997)

Η συμφωνία για την κοινωνική πολιτική που προσαρτήθηκε στο κοινωνικό πρωτόκολλο δεν επιβάλλει στους εργοδότες καμία υποχρέωση να ενημερώνουν και να ζητούν τη γνώμη των εργαζομένων τους. Το άρθρο 2 της συμφωνίας αυτής εξουσιοδοτεί το Συμβούλιο να υιοθετήσει, μέσω οδηγιών, κατώτατες προϋποθέσεις για την ενημέρωση και διαβούλευση των εργαζομένων (Άρθρο 2(1) τρίτο εδάφιο) και για τη συναπόφαση (Άρθρο 2(3) τρίτο εδάφιο).

Το Άρθρο 2 της οδηγίας του Συμβουλίου 92/56/ΕΟΚ ((ΕΕ L 245, 2.8.1992 )) σχετικά με τις ομαδικές απολύσεις υποχρεώνει τον εργοδότη να παρέχει εγκαίρως όλες τις σχετικές πληροφορίες στους αντιπροσώπους των εργαζομένων κατά τη διάρκεια των διαβουλεύσεων και σε κάθε περίπτωση να τους ειδοποιεί γραπτά σχετικά με τους λόγους για τους οποίους σχεδιάζονται οι απολύσεις αυτές.

Η οδηγία του Συμβουλίου 77/187/ΕΟΚ ((ΕΕ L 61, 5.3.1977 )) σχετικά με τη μεταβίβαση επιχειρήσεων επιβάλλει στον μεταβιβάζοντα και στον νέο ιδιοκτήτη την υποχρέωση να ενημερώσουν τους εκπροσώπους των εργαζομένων τους σχετικά με τους λόγους της μεταβίβασης. Τέτοιου είδους πληροφορίες πρέπει να δίνονται εγκαίρως, πριν την ολοκλήρωση της μεταβίβασης.

Τα σημεία 2 και 3 του παραρτήματος της οδηγίας του Συμβουλίου 94/45/ΕΚ ((ΕΕ L 254, 30.9.1994 )) σχετικά με την Ευρωπαϊκή Επιτροπή Επιχείρησης (EWC) διατυπώνουν τις προϋποθέσεις για την ενημέρωση και τη διαβούλευση, εφαρμόσιμες στην περίπτωση απουσίας συμφωνιών, συμπεριλαμβανομένης της υποχρέωσης ενημέρωσης του EWC σχετικά με την πρόοδο της επιχείρησης και των προοπτικών της καθώς και της οικονομικής της κατάστασης.

Στις τροποποιημένες προτάσεις για οδηγίες του Συμβουλίου που συμπληρώνουν τα καταστατικά μιας Ευρωπαϊκής εταιρίας ((ΕΕ C 176, 8.7.1991 )), ενός ευρωπαϊκού σωματείου ((ΕΕ C 236, 31.8.1993 )), ενός συνεταιρισμού5, ενός ευρωπαϊκού ταμείου αλληλασφάλισης5 και την τροποποιημένη πρόταση για μια πέμπτη οδηγία σχετικά με τη δομή δημόσιων επιχειρήσεων περιορισμένης ευθύνης και την εξουσία και τις υποχρεώσεις των οργάνων τους ((ΕΕ C 240, 9.9.1983 )), οι διαδικασίες όσον αφορά τη συμμετοχή εργαζομένων εξαρτώνται από την επιλογή της συμμετοχής των εργαζομένων πράγμα το οποίο θα αποφασιστεί από το εν λόγω κράτος μέλος.

Η Επιτροπή θα ξεκινήσει τις προσεχείς εβδομάδες τη διαβούλευση πρώτου επιπέδου των κοινωνικών εταίρων σε ευρωπαϊκό επίπεδο που διατυπώνεται στο άρθρο 3 της συμφωνίας για την κοινωνική πολιτική, σχετικά με την ενημέρωση και διαβούλευση των εργαζομένων σε εθνικό επίπεδο. Ένα από τα κυριότερα θέματα συζήτησης στο πλαίσιο αυτό είναι η ενδυνάμωση του συνδέσμου μεταξύ των οικονομικών και στρατηγικών τομέων καθώς και των κοινωνικών τομέων διοικητικών αποφάσεων εντός των διαδικασιών που υφίστανται ήδη για την ενημέρωση των αντιπροσώπων των εργαζομένων και τη διαβούλευση με αυτούς.